b'\n_START_ARTICLE_\nKatalonijos nepriklausomyb\xc4\x97s paskelbimas\n_START_PARAGRAPH_\nKatalonijos nepriklausomyb\xc4\x97 paskelbta balsavimu Katalonijos parlamente 2017\xc2\xa0m. spalio 27 d., po Katalonijos referendumo d\xc4\x97l nepriklausomyb\xc4\x97s sukeltos Ispanijos konstitucin\xc4\x97s kriz\xc4\x97s.\n_START_SECTION_\nPaskelbimas\n_START_PARAGRAPH_\n2017\xc2\xa0m. spalio 26\xe2\x80\x9327 dienomis, Katalonijos parlamente vyko diskusija d\xc4\x97l visi\xc5\xa1ko atsiskyrimo nuo Ispanijos Karalyst\xc4\x97s. Rezoliucij\xc4\x85 d\xc4\x97l nepriklausomyb\xc4\x97s paskelbimo pasi\xc5\xabl\xc4\x97 u\xc5\xbe nepriklausomyb\xc4\x99 pasisakan\xc4\x8dios partijos JxS\xc3\xad (Kartu u\xc5\xbe Taip) ir CUP (Tautos Vienyb\xc4\x97s Kandidat\xc5\xabra). Po \xc4\xaftemptos diskusijos, Katalonijos parlamentas viena\xc5\xa1ali\xc5\xa1kai balsavo u\xc5\xbe Katalonijos nepriklausomyb\xc4\x97s paskelbim\xc4\x85, u\xc5\xbe kur\xc4\xaf balsavo 70 deputat\xc5\xb3 ir 10 prie\xc5\xa1, 2 paliekant tu\xc5\xa1\xc4\x8di\xc4\x85 biuleten\xc4\xaf i\xc5\xa1 135 viet\xc5\xb3 parlamento. Prie\xc5\xa1 nepriklausomyb\xc4\x99 nusista\xc4\x8diusi\xc5\xb3 opozicini\xc5\xb3 partij\xc5\xb3 atstovai protestuodami balsavime nedalyvavo, i\xc5\xa1skyrus kairuoli\xc5\xa1k\xc4\x85 prie\xc5\xa1 nepriklausomyb\xc4\x99 pasisakan\xc4\x8di\xc4\x85 Catalunya S\xc3\xad Que Es Pot.\n_START_SECTION_\nReakcija\n_START_PARAGRAPH_\n\xc5\xa0ios nepriklausomyb\xc4\x97s deklaracijos nepripa\xc5\xbeino nei Ispanija, nuo kurios \xc5\xa1i valstyb\xc4\x97s tur\xc4\x97jo atsiskirti, nei kitos pasaulio \xc5\xa1alys. Nepriklausomyb\xc4\x97s paskelbimas buvo tik deklaratyvus, fakti\xc5\xa1kai tokia valstyb\xc4\x97 nesusik\xc5\xabr\xc4\x97, nes nepriklausomos Katalonijos institucijos nekontroliuoja \xc5\xa1ios \xc5\xa1alies teritorijos. D\xc4\x97l to Katalonijos respublika negali b\xc5\xabti laikoma ir nepripa\xc5\xbeinta valstybe. De jure paskelbta Katalonijos respublika yra Ispanijos administracinis-teritorinis vienetas (Katalonija)._NEWLINE_Jau kit\xc4\x85 dien\xc4\x85 po nepriklausomyb\xc4\x97s deklaracijos paskelbimo jos galiojim\xc4\x85 sustabd\xc4\x97 Ispanijos Konstitucinis Teismas. Netrukus po to Ispanijos Senatas ir Ispanijos premjerministras Mariano Rachojus (Mariano Rajoy) pasinaudojo Ispanijos Konstitucijos 155 straipsniu numatyta galimybe pritaikyti specialias priemones prie\xc5\xa1 autonomini\xc5\xb3 region\xc5\xb3 vyriausybes. Buvo paleista Katalonijos vyriausyb\xc4\x97 ir Katalonijos parlamentas, atleistas Katalonijos policijos vadovas, nurodyta u\xc5\xbedaryti Katalonijos atstovybes u\xc5\xbesienyje bei paskelbti i\xc5\xa1ankstiniai rinkimai 2017 m. gruod\xc5\xbeio 21 d. Atsakydamas \xc4\xaf tai Katalonijos vyriausyb\xc4\x97s vadovas Carles Puigdemont paskelb\xc4\x97, kad demokratin\xc4\x97se \xc5\xa1alyse vyriausybes rinkti ir paleisti gali tik parlamentai ir paragino katalonus prie\xc5\xa1intis 155 Ispanijos konstitucijos straipsnio \xc4\xafgyvendinimui._NEWLINE_Europos Vadov\xc5\xb3 Tarybos prezidentas D. Tusk parei\xc5\xa1k\xc4\x97, kad nepriklausomyb\xc4\x97s deklaracija \xe2\x80\x9enieko nepakeit\xc4\x97\xe2\x80\x9c ir kad ES tarsis tik su Ispanijos vyriausybe, taip pat ragindamas Ispanij\xc4\x85 naudoti \xe2\x80\x9eargument\xc5\xb3 j\xc4\x97ga, o ne j\xc4\x97gos argument\xc4\x85\xe2\x80\x9c.\n_START_SECTION_\nU\xc5\xbesienio ry\xc5\xa1iai\n_START_PARAGRAPH_\nIki \xc5\xa1iol Katalonija n\xc4\x97ra sulaukusi n\xc4\x97 vienos valstyb\xc4\x97s oficialaus pripa\xc5\xbeinimo, ta\xc4\x8diau Abchazija ir Piet\xc5\xb3 Osetija prane\xc5\xa1\xc4\x97, kad gali pripa\xc5\xbeinti Katalonijos suverenitet\xc4\x85, jei ji atsilygins tuo pa\xc4\x8diu.'